Ordonanța Curții (Camera a noua) din 6 februarie 2024 (cerere de decizie preliminară formulată de Sofiyski rayonen sad – Bulgaria) – Procedură inițiată de „Profi Credit Bulgaria” EOOD, „Agentsia za sabirane na vzemania” EAD, „City Cash” OOD
(Cauza C-425/231, City Cash și alții)
[Trimitere preliminară – Articolul 99 din Regulamentul de procedură al Curții – Protecția consumatorilor – Directiva 93/13/CEE – Articolul 6 alineatul (1) – Articolul 7 alineatul (1) – Examinare din oficiu – Clauze abuzive – Cerere de somație de plată – Individualizare a sumelor solicitate – Instrucțiuni ale instanței superioare referitoare la emiterea unei somații de plată – Obligația instanței inferioare de a se conforma acestor instrucțiuni]
Limba de procedură: bulgara
Instanța de trimitere
Sofiyski rayonen sad
Părțile din procedura principală
Reclamante: „Profi Credit Bulgaria” EOOD, „Agentsia za sabirane na vzemania” EAD, „City Cash” OOD
Dispozitivul
Articolul 6 alineatul (1) și articolul 7 alineatul (1) din Directiva 93/13/CEE a Consiliului din 5 aprilie 1993 privind clauzele abuzive în contractele încheiate cu consumatorii
trebuie interpretate în sensul că
se opun unei jurisprudențe naționale potrivit căreia o instanță sesizată cu o cerere de emitere a unei somații de plată privind o parte din creanțele datorate în temeiul unui contract de credit de consum nu poate obliga creditorul să precizeze partea din rambursările eșalonate solicitate consumatorului și, prin urmare, este obligată să emită somația de plată solicitată pentru întreaga sumă cerută atunci când, în lipsa acestei precizări, este imposibil ca această instanță să distingă pretențiile care decurg din clauzele abuzive de restul cererii și, în consecință, să respingă această cerere numai pentru partea din pretențiile care decurg din clauzele menționate.
Articolul 6 alineatul (1) din Directiva 93/13
trebuie interpretat în sensul că
sub rezerva respectării principiului autorității de lucru judecat, acesta se opune ca o instanță națională, căreia îi revine sarcina de a se pronunța în urma trimiterii unei cauze de către o instanță superioară, să fie ținută, în conformitate cu dreptul procedural național, de instrucțiunile emise de instanța superioară care o obligă să emită o somație de plată, în cazul în care această instanță apreciază că instrucțiunile respective nu deduc consecințele juridice ale caracterului abuziv al unei clauze dintr-un contract de credit de consum.
____________
1     JO C, C/2023/118.